Hy vertel die verhaal van sy ervaringe terwyl hy in Heidelberg in Duitsland studeer het. Op ‘n Sondagmôre het hy by die eeue-oue Heilig Geist Kirche ingestap. Wat hom veral opgeval het was die stalletjies wat rondom die kerk hulle ware uitstal en verkoop, onder andere ook pornografiese materiaal. Op een van die gebrandskilderde vensters staan daar Soli Deo Gloria- “Aan God alleen die eer”. Hy het toe by homself gedink dat kerkleiers hulle al lankal teen hierdie straatverkope sou moes uitspreek, om God se kerk, selfs God se naam, in ere te herstel. Maar nadat hy op Kersoggend die preek daar in die kerk bygewoon het en die prediker juis uit Lukas 2: 14 gepreek het, het hy dit wat ek vroeër vir u gesê het besef. God is die Here, Hy het die eer en sal dit vir ewig hê. Sy eer hang nie van mense af nie. Dit maak nie saak wat die wêreld sê, of wat die wêreld doen nie, God hét al die eer. En wanneer ons Kersfees wil vier soos die skaapwagters, dan sal ons dit moet besef en daarvolgens optree. Kersfees is nie ‘n heerlike familiebyeenkoms of ‘n tyd om ou vriende weer op te soek nie. Kersfees is ‘n tyd om soos die engele God se eer raak te sien en dit te besing. Om Jesus Christus te herken en te erken as ewige Goden nie maar bloot ‘n kindjie in ‘n stal in Betlehem wat wonders gedoen het nie.
‘n Laaste saak oor “vrede”. Wat is die teenoorgestelde van vrede? Die van u wat gedink het dit is oorlog, u is verkeerd, die teenoorgestelde is onvrede. Dit wil sê, as ek met die persoon langs my verskil oor ‘n saak en ek is kwaad vir hom en hy vir my, is daar nie vrede tussen ons nie. En wanneer ons saam met die engele oor vrede wil sing, moet ons eers al die onvrede uit ons eie lewe verwyder.
Maar dit is nie wat daar staan nie. Direk uit die Grieks vertaal staan daar: “Eer aan die hoogste God en vrede op aarde vir mense in wie Hy groot blydskap het”
Ja, God het ‘n blydskap in mense soos ons. Gewone, sondige mense soos ek en soos U. Wat ‘n groot genade dat God, die Skepper van alles en almal, ‘n blydskap in ons het, selfs al stel ons Hom steeds teleur. Is dit nie maar wat ‘n ouer doen teenoor sy kind nie? Omdat hulle die kind liefhet, sal hulle vele foute oorsien. Omdat God ons liefhet, sal Hy ons nie verstoot nie.
Broers, susters en kinders, binne al die lawaai van Kersfees en partytjies moet ons tyd maak om te luister na die sang van die engele. Wanneer ons stil raak sal ons die skoonste en suiwerste note hoor. Op die vleuels van die wind sal die lof van God ons ore bereik. Sal ons die hemelse koor hoor saamsing: “Eer aan God in die hoogste hemel, en vrede op aarde vir die mense in wie Hy ‘n welbehae het”. Wanneer ons mooi luister na hierdie woorde, sal ons nie anders kan as om die ritme van die musiek te voel en saam te sing nie. Sal die boodskap aaneenvoudige skaapwagters, ook die boodskap word wat ons na die wêreld uitdra en uitleef. Mag ons vreugdelied ook die hele wêreld aanspoor om saam die lof en dank aan God te bring.